
PËR PILOTIMIN E SHPËRNDARJES SË FONDEVE TË NDIHMËS EKONOMIKE, TË KUSHTËZUAR ME PUNË DHE SHËRBIME NË KOMUNITET

Në mbështetje të nenit 100 të Kushtetutës, të nenit 37 të ligjit nr.7710, datë 18.5.1993 "Për ndihmën dhe përkujdesin shoqëror", të shkronjës "c" të pikës 6 të nenit 72 të ligjit nr.8652, datë 31.5.2000 "Për organizimin dhe funksionimin e qeverisjes vendore" dhe të ligjit nr.8379, datë 29.7.1998 "Për hartimin dhe zbatimin e Buxhetit të Shtetit të Republikës së Shqipërisë", me propozimin e Ministrit të Punës dhe të Çështjeve Sociale, Këshilli i Ministrave

VENDOSI:

1. Ministria e Punës dhe e Çështjeve Sociale të pilotojë shpërndarjen e bllokndihmës ekonomike, në fillim të vitit ose për një periudhë 4-mujore për njësitë e qeverisjes vendore.
2. Njësitë e qeverisjes vendore, që do të zbatojnë programe punësimi dhe shërbimesh me fondet e bllokndihmës ekonomike, fondet e veta ose donacionet e ndryshme, do të përcaktohen me urdhër të përbashkët të Ministrit të Punës dhe të Çështjeve Sociale dhe Ministrit të Pushtetit Vendor dhe të Decentralizimit, sipas kritereve ligjore.
3. Njësitë e qeverisjes vendore, që pilotimin e shpërndarjes së ndihmës ekonomike e kushtëzojnë me punë a shërbime në komunitet, të raportojnë në zyrën rajonale ose në Drejtorinë e Përgjithshme të Shërbimit Social Shtetëror për:
a) përshkrimin e gjendjes social-ekonomike për periudhën pararendëse;
b) kategorizimin e familjeve përfituese të ndihmës ekonomike;
c) numrin e familjeve dhe të anëtarëve të aftë për punë, të cilët mund të punojnë a kryejnë shërbime në komunitet;
ç) numrin e familjeve, të anëtarëve me aftësi të kufizuar dhe të atyre mbi moshë pune, të cilët nuk kanë mundësi për të punuar a kryer shërbime në komunitet;
d) projektet e punësimit a të shërbimit, të miratuara nga këshilli bashkiak/komunal, ndërmarrjet dhe sipërmarrësit që do të zbatojnë projektin.
4. Programimi i fondeve për njësitë në pilotim bazohet në treguesit social-ekonomikë për periudhën e mëparshme, të vërtetuar nga institucionet përkatëse, duke u mbështetur në strukturën dhe në të ardhurat e familjes.
5. Bashkia/komuna ka të drejtë të përdorë për punë dhe shërbime në komunitet të gjitha fondet e kursyera nga ulja e numrit të familjeve që përfitojnë nga skema e ndihmës ekonomike, si rezultat i përfshirjes së tyre në projekte punësimi a shërbimi, sipas këtij vendimi.
6. Këshilli bashkiak/komunal përcakton kriteret për përzgjedhjen e anëtarëve të familjes që do të marrin pjesë në punë ose shërbime në komunitet, miraton projektet dhe njësinë zbatuese të projektit.
7. Anëtarët e familjeve të përcaktuara në shkronjën "c" të pikës 3 janë kontigjent për plotësimin e nevojave për punë a shërbime në komunitet.
8. Si njësi zbatuese të projekteve, përveç ndërmarrjeve apo sektorëve në varësi të bashkisë/komunës, kanë të drejtë të aplikojnë për financim, zbatim dhe bashkëfinancim projektesh edhe personat juridikë e OJF-të.
9. Projektet miratohen nga këshilli bashkiak/komunal dhe nuk prekin fondet e nevojshme për familjet e përcaktuara në shkronjën "ç" të pikës 3. Këshilli bashkiak/komunal njofton Ministrinë e Pushtetit Vendor dhe të Decentralizimit për projektet e miratuara.
10. Ministri i Punës dhe i Çështjeve Sociale dhe Ministri i Pushtetit Vendor dhe i Decentralizimit, me udhëzim të përbashkët, përcaktojnë mënyrën e monitorimit dhe të kontrollit financiar.


11. Familja, anëtari i së cilës është i aftë për punë, por nuk pranon punësimin nëpërmjet programeve të punëve a shërbimeve në komunitet, e humbet të drejtën e përfitimit të ndihmës ekonomike.
12. Masa e pagesës së personave pjesëmarrës në projektet për punë ose shërbime në komunitet nuk duhet të jetë më i ulët se niveli 100 për qind i pagës minimale në shkallë vendi dhe ndryshon sa herë ndryshon kjo e fundit.
13. Në koston e projektit përfshihen edhe shpenzimet për të mbuluar koston e kontributeve të punëdhënësit për sigurimet shoqërore dhe sigurimin shëndetësor.
14. Masa e pagesës së personave pjesëmarrës në projekte, për punë a shërbime me kohë të pjesshme, të jetë sa masa maksimale e ndihmës ekonomike.
15. Periudha e pjesëmarrjes në punë a shërbime në komunitet ka të njëjtën kohëzgjatje me projektin. Pas mbarimit të projektit, familja ka të drejtë të riaplikojë për përfitim nga skema e ndihmës ekonomike, duke respektuar kriteret e legjislacionit në fuqi për përfitimin e ndihmës.
16. Fondet për financimin e projekteve, që kursehen gjatë procesit të realizimit të punëve a shërbimeve në komunitet, nuk mund të përdoren jashtë destinacionit të tyre.
17. Bashkia/komuna raporton, çdo muaj, në zyrën rajonale të Shërbimit Social Shtetëror, për ecurinë e projektit.
18. Bashkia/komuna njofton zyrën e punësimit të rrethit ku zbatohet projekti, për të punësuarit sipas këtij programi.
19. Fondet e ndihmës ekonomike, që përdoren për zbatimin e projekteve për punë a shërbime në komunitet, nuk i nënshtrohen ligjit "Për prokurimin publik" dhe përjashtohen nga TVSH-ja. Pjesa tjetër e fondeve që paracaktohen për zbatimin e projektit u nënshtrohen kritereve të përcaktuara në ligjin "Për prokurimin publik" dhe udhëzimeve në fuqi.
20. Bashkitë/komunat, në kontratën që lidhin me zbatuesit e projektit, duhet të respektojnë kriteret e përcaktuara nga këshilli bashkiak/komunal.
21. Ngarkohen Ministria e Punës dhe e Çështjeve Sociale dhe Ministria e Pushtetit Vendor dhe e Decentralizimit për nxjerrjen e udhëzimeve të nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

